༈ ལུང་རིགས་ཀྱིས་ཕྱེ་བས་དཔྱོད་ལྡན་གྱི་རྟོགས་པའོ།།

༄༅། །ཚད་མའི་བསྟན་བཅོས་ལ་མ་གོ་བ་བརྒྱ་རྩ་བཞུགས།། བློ་ཆེན་འཇམ་པའི་དབྱངས་ཀྱི་རྣམ་འཕྲུལ་མཆོག །བརྩེ་ཆེན་ཀུན་དགའི་གསུང་རབ་བཞད་པའི་མཆོག །བླ་ཆེན་རྣམ་པར་རྒྱལ་བའི་ཞབས་པད་མཆོག །ཤུགས་ཆེན་དད་པས་སྤྱི་བོར་བླང་བའི་མཆོག །དུས་དེང་སང་གི་རྟོག་གེ་པ། བུམ་པ་ཀ་བའི་གླེང་འགྲོས་ཀྱིས་ཚེ་ལོ་འདའ་བར་བྱེད་པ་འདི་དག་རིགས་པའི་གཞུང་ལུགས་ཆེན་པོ་ལ་བློ་གྲོས་ཀྱི་ནུས་པ་ཅུང་ཟད་འཇུག་པར་བྱ་བའི་ཕྱིར་ཁོ་བོས་ཆགས་སྡང་གི་རྣམ་རྟོག་སྤངས་པའི་སྒོ་ནས་རྣམ་པར་དཔྱོད་པའི་སྒོ་ཅུང་ཟད་དབྱེ་བར་བྱ་བ་འདི་ལ། རིགས་པའི་དབང་ཕྱུག་རྣམ་པ་གསུམ་པོ་ཐུགས་བརྩེ་བས་གཏོད་པར་འཚལ་ཞིག འདི་ཡུལ་སུན་འབྱུང་མེད་པར་ནི། །དེ་སྤོང་བར་ནི་ནུས་མ་ཡིན། །ཞེས་པ་འདི་ལ། འདི་འཕེན་པར་བྱ་སྟེ། གཟུགས་འཛིན་དབང་མངོན་དང་མཚུངས་ལྡན་གྱི་འདོད་ཆགས་ཆོས་ཅན། ཁྱོད་གཉེན་པོས་སྤོང་མི་ནུས་པར་ཐལ། ཁྱོད་ཀྱི་ཡུལ་གྱི་གཙོ་བོ་ལ་གནོད་མི་ནུས་པའི་ཕྱིར། ཁྱབ་པ་གཞུང་དེ་ལ་ཁས། རྟགས་གྲུབ་སྟེ། གཟུགས་བདེན་པར་གྲུབ་པའི་ཕྱིར། འདོད་མི་ནུས་ཏེ། ཁྱོད་ཉོན་སྒྲིབ་ཡིན་པའི་ཕྱིར། ཅི་སྟེ་རྣམ་དཔྱོད་དང་ལྡན་པ་གཅིག་ན་རེ། གཟུགས་ལ་དམིགས་པའི་འདོད་ཆགས་དེ་ཁོ་རང་གི་ཡུལ་གྱི་གཙོ་བོ་གྲུབ་ཀྱང་། ཁོའི་རྒྱུ་བདེན་འཛིན་གྱི་ཡུལ་གྱི་གཙོ་བོ་མ་གྲུབ་པས་དེ་སྤངས་པའི་སྒོ་ནས་ཁོ་ཡང་སྤང་ནུས་པ་ཡིན་ནོ་ཞེ་ན། དེ་ཆོས་ཅན། ཁྱོད་ཡུལ་གྱི་གནས་ཚུལ་ལ་ཞུགས་པའི་བློ་ཡིན་པར་ཐལ། བློ་གང་ཞིག ཁྱོད་ཀྱི་ཡུལ་གྱི་གཙོ་བོར་གྱུར་པའི་གཟུགས་དེ་གནས་ལུགས་ལ་གྲུབ་པའི་ཕྱིར། འདོད་ན། ཁྱོད་བློ་གཞན་གྱིས་རྩ་བ་ནས་བཟློག་མི་ནུས་པར་ཐལ་ལོ། །ཁྱབ་སྟེ། རང་བཞིན་ལ་ནི་ཕྱིན་ལོག་གིས། །འབད་དུ་ཟིན་ཀྱང་མི་ལྡོག་ཏེ། ཞེས་པའི་གཞུང་དོན་གྲུབ་པའི་ཕྱིར། ཡང་ཉན་ཐོས་སློབ་པ་འཕགས་པའི་རྟོགས་པ་ཡང་ཡིན། ཉོན་མོངས་པས་ཉམས་པ་ཡང་ཡིན་པའི་གཞི་མཐུན་པར་གྱུར་པའི་རྟོགས་པ་ཆོས་ཅན། ཕྱིན་ཅི་ལོག་ཉོན་མོངས་པས་ཁྱོད་ཉམས་མི་ནུས་པར་ཐལ། ཁྱོད། འཚེ་བ་མེད་དང་ཡང་དག་དོན། །རང་བཞིན་ལ་ནི་ཕྱིར་ལོག་གིས། །འབད་དུ་ཟིན་ཀྱང་མི་ཟློག་སྟེ། བློ་དེ་ཕྱོགས་འཛིན་ཡིན་ཕྱིར་རོ། །ཞེས་པའི་ཚིག་ཟུར་གྱི་འཚེ་བ་མེད་དང་ཡང་དག་དོན། །རང་བཞིན་ལ་ནི་ཞེས་པའི་སྐབས་ནས་དངོས་སུ་བསྟན་པའི་རྟོགས་པ་ཡིན་པའི་ཕྱིར། ཁྱོད་བདག་མེད་མངོན་སུམ་དུ་མཐོང་བའི་རྟོགས་པ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་ཡིན་པའི་ཕྱིར། ཅི་སྟེ་ཆོས་ཅན་དེ་འདྲ་མེད་དོ་ཞེ་ན། དེ་འདྲ་ཡོད་པར་ཐལ། ཉན་ཐོས་སློབ་པ་འཕགས་པའི་རྒྱུད་ཀྱི་སྤངས་པ་ཡང་ཡིན། ཉོན་མོངས་པས་ཉམས་ངེས་ཀྱང་ཡིན་པའི་གཞི་མཐུན་པར་གྱུར་པའི་སྤངས་པ་ཡོད་པའི་ཕྱིར། མ་གྲུབ་ན། ཤེས་བྱ་ཆོས་ཅན། དེ་འདྲ་ཡོད་པར་ཐལ། ཐུབ་དབང་གི་རྒྱུད་ཀྱི་རང་དོན་སྤངས་པ་ཕུན་ཚོགས་དེ་ལེགས་པར་སྤངས་པའི་སྤངས་པ་ཡིན་པའི་ཆ་ནས་ཅི་ཡང་མེད་ལ་ཆགས་པ་དང་བྲལ་བའི་ཕྱི་རོལ་པའི་སྤངས་པ་ལས་ཁྱད་པར་དུ་འཕགས། སླར་མི་ལྡོག་པར་སྤངས་པའི་སྤངས་པ་ཡིན་པའི་ཆ་ནས་ཐེག་དམན་སློབ་པ་འཕགས་པའི་སྤངས་པ་ལས་ཁྱད་པར་དུ་འཕགས། མ་ལུས་པར་སྤངས་པའི་སྤངས་པ་ཡིན་པའི་ཆ་ནས་ཐེག་དམན་མི་སློབ་པའི་སྤངས་པ་ལས་ཁྱད་པར་དུ་འཕགས་པར་བསྟན་པའི་ཕྱིར། ཁྱབ་པ་ཡོད་དེ། ཉོན་མོངས་པས་ཉམས་ངེས་ཀྱི་ཐེག་དམན་སློབ་པ་འཕགས་པའི་རྒྱུད་ཀྱི་སྤངས་པ་མེད་ན། ཐུབ་དབང་གི་སྤངས་པ་དེ་ཐེག་དམན་སློབ་པ་འཕགས་པའི་རྒྱུད་ཀྱི་སྤངས་པ་ལས་ཕྱིར་མི་ལྡོག་པའི་སྒོ་ནས་ཁྱད་པར་དུ་འཕགས་པར་བསྟན་པ་ལ་རྣམ་བཅད་མེད་པའི་ཕྱིར་རོ། །གོང་གི་རྟགས་གྲུབ་སྟེ། མདོ་རང་འགྲེལ་ལས། རབ་ཏུ་མཛེས་པའི་དོན་ནི་སྐྱེས་བུ་གཟུགས་ལེགས་པ་བཞིན་ནོ། །ཕྱིར་མི་ལྡོག་པའི་དོན་ནི། རིམས་ནད་ལེགས་པར་བྱང་བ་བཞིན་ནོ། །མ་ལུས་པའི་དོན་ནི། བུམ་པ་ལེགས་པར་གང་བ་བཞིན་ནོ། །དོན་གསུམ་པོ་དེ་ཡང་ཕྱི་རོལ་པའི་འདོད་ཆགས་དང་བྲལ་བ་དང་། སློབ་པ་དང་མི་སློབ་རྣམས་ལས་རང་དོན་ཕུན་སུམ་ཚོགས་པས་ཁྱད་པར་དུ་བྱ་བའི་ཕྱིར་རོ་ཞེས་དང་། རྣམ་འགྲེལ་ལས་ཀྱང་། སྐྱེ་དང་སྐྱོན་ནི་ཀུན་འབྱུང་དག །སླར་ཡང་བཟློག་ཅེས་བཤད་པ་ཡིན། །བདག་ལྟའི་ས་བོན་སྤངས་པའི་ཕྱིར། །སླར་ཡང་མི་གཤེགས་པ་ཉིད་ཡིན་ནོ། །ཞེས་བཤད་པའི་ཕྱིར་རོ། །དེས་ན་སླར་མི་ལྡོག་པ་དང་ལྡོག་པའི་དོན་ལ། ཁ་ཅིག ཉན་ཐོས་སློབ་པའི་རྒྱུད་ཀྱི་མཐོང་ཆོས་ལ་བདེ་གནས་ལས་ཉམས་པ་ཡོད་པའི་དོན་དུ་འཆད་པ་དང་། གཞན་དག་སྤངས་པ་དེ་རྒྱུད་ལྡན་གྱི་སྐྱེས་བུ་སྲིད་པ་ལན་བདུན་པ་ལྟ་བུ་འཁོར་བར་ཡང་ཡང་བཟློག་པའི་དོན་ཡིན་གྱི། དེའི་རྒྱུད་ཀྱི་སྤངས་པ་ལས་ཉམས་པ་ཡོད་པའི་དོན་མིན་ནོ་ཞེས་འཆད་པའང་ཐོས་མོད་ཀྱི་འཐད་པར་མི་སེམས་ཏེ། སྤངས་པའི་ཁྱད་པར་སྟོན་པའི་སྐབས་ཡིན་པའི་ཕྱིར་དང་། གཞན་ཡང་སྐྱོན་འདི་ལྟར། རྩ་བའི་བསལ་བ་དེ་ཡོད་པར་ཐལ། ཐུབ་པའི་རྒྱུད་ཀྱི་རྟོགས་པ་བདེ་གཤེགས་དེ་བདེན་བཞིའི་དེ་ཁོ་ན་ཉིད་རྟོགས་པའི་ཆ་ནས་ཕྱི་རོལ་པའི་བློ་གྲོས་ལས་ཁྱད་པར་དུ་འཕགས། བརྟན་ཅིང་མི་ཉམས་པའི་ཆ་ནས་ཐེག་དམན་སློབ་པ་འཕགས་པའི་རྟོགས་པ་ལས་ཁྱད་པར་དུ་འཕགས། ཤེས་བྱ་མ་ལུས་པ་མཁྱེན་པའི་ཆ་ནས་ཐེག་དམན་མི་སློབ་པའི་རྟོགས་པ་ལས་ཁྱད་པར་དུ་འཕགས་པར་བསྟན་པ་ཡིན་པའི་ཕྱིར། ཁྱབ་པ་ཡོད་དེ། མི་བརྟན་ཅིང་ཉམས་པར་ངེས་པའི་སློབ་པ་འཕགས་རྒྱུད་ཀྱི་རྟོགས་པ་མེད་ན། ཐུབ་དབང་གི་རྟོགས་པ་དེ་ཐེག་དམན་སློབ་པ་འཕགས་པའི་རྒྱུད་ཀྱི་རྟོགས་པ་ལས་བརྟན་པའི་སྒོ་ནས་ཁྱད་པར་བསྟན་པ་ལ་རྣམ་བཅད་མེད་པའི་ཕྱིར་རོ། །གོང་གི་རྟགས་གྲུབ་སྟེ། སྐྱོབ་ལས་དེ་ཉིད་དང་བརྟན་དང་། །མ་ལུས་ཁྱད་པར་མཁྱེན་པར་གྲུབ། །དེ་ཕྱིར་ཕྱི་རོལ་པ་དང་སློབ། །མི་སློབ་ལས་ལྷག་ཅེས་བཤད་པའི་ཕྱིར་རོ། །ཁྱེད་ལྟར་ན་ཁྱད་པར་དེ་ཡང་རྟོགས་པ་བརྟན་མི་བརྟན་ལ་མི་བྱེད་པར་གང་ཟག་བརྟན་མི་བརྟན་ལ་བྱེད་པར་སོང་བས་གཞུང་དོན་གྱི་གོ་བ་སྟོར་བ་མིན་ནམ། ལེགས་པར་དཔྱད་འཚལ་ལོ། །ཡང་། སེམས་ཀྱི་རང་བཞིན་འོད་གསལ་ཏེ། །དྲི་མ་རྣམས་ནི་གློ་བུར་བ། །ཞེས་སོགས་ཀྱི་གཞུང་འདི་དག་ཤིན་ཏུ་དབྱིངས་ཆེ་ཞིང་རྟོགས་དཀའ་བར་སྣང་བས། བློ་དང་སྐལ་བ་ལྡན་པ་དག་གིས་ལེགས་པར་དཔྱད་དགོས་རྒྱུར་འདུག་པས། འདི་ལྟར་བརྟག་པར་བྱ་སྟེ། སྤྱིར་མདོ་ལས། ཟབ་ཞི་སྤྲོས་བྲལ་འོད་གསལ་འདུས་མ་བྱས། །ཞེས་སོགས་དང་། ཤེར་ཕྱིན་ལས། སེམས་ལ་སེམས་མ་མཆིས་ཏེ་སེམས་ཀྱི་རང་བཞིན་འོད་གསལ་བའོ། །ཞེས་དང་། རྒྱུད་བླ་མ་ལས། སེམས་ཀྱི་རང་བཞིན་འོད་གསལ་གང་ཡིན་པ། །དེ་ནི་ནམ་མཁའ་བཞིན་དུ་འགྱུར་མེད་དེ། །ཞེས་སོགས་དང་། མདོ་རྒྱན་ལས། སེམས་ནི་རྟག་ཏུ་རང་བཞིན་འོད་གསལ་འདོད། ཅེས་སོགས་དང་། ཐོགས་མེད་འགྲེལ་ཆེན་ལས། དེ་ལ་སེམས་རང་བཞིན་གྱིས་འོད་གསལ་བ་གང་ཡིན་པ་དང་། སེམས་དེའི་ཉེ་བའི་ཉོན་མོངས་པ་ཞེས་བྱ་བ་གང་ཡིན་པ་འདི་གཉིས་ནི། དགེ་བ་དང་མི་དགེ་བའི་སེམས་དག་ལས་གཅིག་ཏུ་བས་ཞེས་སོགས་དང་། ས་བཅུ་པ་ལས། རྡོ་རྗེའི་ཚིག་བཅུ་འདྲེན་པའི་ཚེ་རང་བཞིན་གྱི་འོད་གསལ་བ་ཉིད་དང་། །ཞེས་གསུངས་པ་ལྟར། དེའི་ཐད་དུ་དབུས་མཐའི་འགྲེལ་པར། བརྒལ་བ་དང་ལན་ནི་ལྷག་མ་རྣམས་སོ་ཞེས་བྱ་བ་དེ་ལ། བརྒལ་བ་ནི་འདི་ཡིན་ཏེ། གལ་ཏེ་ཀུན་བརྟགས་པ་དང་། གཞན་གྱི་དབང་གི་མཚན་ཉིད་ཀྱི་ཆོས་དེ་དག་མེད་ན་ཅི་ལྟར་དམིགས་པར་འགྱུར། ཅི་སྟེ་ཡོད་ན་དེ་ལྟ་ན་ཆོས་རྣམས་རང་བཞིན་གྱིས་འོད་གསལ་ཉིད་དུ་མི་རུང་ངོ་ཞེ་ན། དེའི་ལན་ནི་སྒྱུ་མ་ལྟ་བུ་ཡིན་ཏེ་ཞེས་སོགས་དང་། འདིར་ཡང་། སེམས་ཀྱི་རང་བཞིན་འོད་གསལ་ཏེ། །ཞེས་སོགས་རང་བཞིན་འོད་གསལ་གྱི་སྒྲས་ཟིན་པ་བཀའ་བསྟན་བཅོས་ལས་མང་དུ་འབྱུང་བ་དང་། ཡང་རྒྱུད་ལས། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་གློ་བུར་དྲི་མས་བསྒྲིབས། །ཞེས་སོགས་དང་། རྒྱུད་བླ་མ་ལས། ཉེས་པ་གློ་བུར་དང་ལྡན་དང་། །ཞེས་དང་། གློ་བུར་དག་གིས་ཁམས་སྟོང་གི །ཞེས་དང་། གློ་བུར་དྲི་མས་དེ་ཉོན་མོངས་མི་འགྱུར། ཞེས་སོགས་དང་། མདོ་སྡེ་རྒྱན་ལས། དེ་ནི་གློ་བུར་ཉེས་པས་མ་རུང་བྱས། །ཞེས་སོགས་དང་། འདིར་ཡང་། དྲི་མ་རྣམས་ནི་གློ་བུར་བ། །ཞེས་སོགས། གློ་བུར་བའི་སྒྲས་ཟིན་པ་མང་དུ་བྱུང་བ་འདི་དག གོ་རྟོགས་གཅིག་ཉིད་དུ་འབབ་རྒྱུ་ཡིན་ནམ། རང་རང་སར་གོ་བའི་བློ་རྩེ་གཏད་ཚམས་རེ་སོ་སོར་ཡོད་པ་ལགས་ཞེས་དཔྱད་ཅིང་ཞུས་ན། སྨྲ་བའི་ལྕེ་སྐྱོང་བ་ལ་མི་འཇིགས་པའི་སྤོབས་པ་ཐོབ་པ་སུ་བཞུགས། ཆོས་ཀུན་ངོ་བོས་སྟོང་པའི་སྟོང་ཉིད་ལ། །འོད་གསལ་ཞེས་བྱར་དབུ་མའི་གཞུང་ལས་བཤད། །གཉིས་སྣང་དག་པའི་རང་རིག་རང་གསལ་ལ། །འོད་གསལ་ཞེས་བྱ་བྱམས་པའི་གཞུང་ལས་བཤད། །གཉིས་སྣང་འཁྲུལ་པ་གློ་བུར་ཉིད་དོ་ཞེས། །གཉིས་ཀའི་གཞུང་ལས་གསལ་བར་བཤད་པ་མཐོང་། །རིགས་གཞུང་འདིར་ནི་རྗེ་བཙུན་གཞུང་ལུགས་དང་། །ཅུང་ཟད་མཐུན་མོད་ཇི་བཞིན་འཆད་ཚུལ་དཀའ། །དེ་ཡང་གཞུང་ལུགས་གཞན་ལས་འབྱུང་བའི་སྤྲོས་པ་དེ་དག་རེ་ཞིག་དོར་ནས་འདི་ཉིད་ཀྱི་རང་བཞིན་ལ་འདི་ལྟར་བརྟགས་ཏེ། གཞུང་འདིའི་ཕྱོགས་སྔ་མས། སྐྱོན་ཆགས་སོགས་གཉེན་པོས་ལན་གཅིག་སྤངས་ཀྱང་སྤངས་པ་དེ་སླར་ལོག་ནས་གཉེན་པོ་ལས་ཉམས་པར་འགྱུར་བར་ཐལ། སྔར་ཡོད་ཀྱི་སྐྱོན་ཆགས་སོགས་སྤངས་ནས་སྔར་མེད་ཀྱི་གཉེན་པོའི་ལམ་གསར་དུ་འབྱུང་བ་ཡོད་པའི་ཕྱིར་ཅེས་རྩོད་པ་ནི། གནས་གྱུར་ཀྱང་། ལམ་གཞན་སྐྱོན་ནི་འབྱུང་ཞེ་ན་ཞེས་པས་བསྟན་ལ། དེ་ཉིད་ཀྱི་ལན་འཆད་པ་ལ། རྣམ་ཤེས་ཡུལ་འཛིན་པ་ཡི་ཆོས། །ཞེས་སོགས་འབྱུང་བ་ཡིན་པས་འདི་ལྟར་བཤད་དེ། བདག་མེད་རྟོགས་པའི་འཕགས་ལམ་དེས་བདག་འཛིན་སྤོང་ནུས་ལ། བདག་འཛིན་དེ་ཉིད་སླར་ལོག་ནས་བདག་མེད་རྟོགས་པའི་ཤེས་རབ་ཉམས་པར་བྱེད་མི་ནུས་པའི་རྒྱུ་མཚན་ཡོད་དེ། བདག་མེད་རྟོགས་པའི་འཕགས་ལམ་དེ། སེམས་ཀྱི་རང་བཞིན་ནམ་ངོ་བོ་ཡིན་ལ། ཅིག་ཤོས་དེ་མ་ཡིན་པའི་ཕྱིར། རྟགས་གྲུབ་སྟེ། ཡུལ་ཡོད་པ་ལ་ཡོད་པ་ལྟར་དུ་འཛིན་པ་དེ་ཡུལ་ཅན་ཤེས་པའི་ཆོས་ཉིད་དམ་རང་བཞིན་ཡིན་ཞིང་། ཡུལ་ཅན་ཤེས་པས་ཇི་ལྟར་བཟུང་བ་ལ་བཟུང་བ་ལྟར་དུ་གནས་པ་དེ་ཡུལ་གྱི་རང་བཞིན་ནམ་ཆོས་ཉིད་ཡིན་པ་ལས། བདག་འཛིན་མ་རིག་པ་དེས་ཇི་ལྟར་བཟུང་བའི་བདག་དེ་ཡུལ་མ་གྲུབ་ཅིང་། བདག་མེད་རྟོགས་པའི་བློ་གྲོས་ཀྱི་བཟུང་བའི་བདག་མེད་པ་དེ་ཡུལ་གྱི་གནས་ལུགས་ལ་གྲུབ་པའི་ཕྱིར་ཞེས་འཆད་པ་ནི། རྣམ་ཤེས་ཡུལ་འཛིན་པ་ཡི་ཆོས། །ཇི་ལྟར་ཡོད་དེ་འཛིན་པ་དང་། །ཡོད་པ་ཡི་ནི་བདག་ཉིད་དེ། །འདི་ཡིས་བསྐྱེད་པར་བྱེད་པའང་ཡིན། །རང་བཞིན་འདི་ཡིན་ཞེས་པ་འདི་བྱུང་བ་ཡིན་ལ། དོན་དེ་ཉིད་ཀྱང་གསལ་བར་བཤད་ན། བདག་མེད་རྟོགས་པའི་འཕགས་ལམ་མཉམ་བཞག་ཆོས་ཅན། ཁྱོད་སེམས་ཀྱི་རང་བཞིན་ལ་ཞུགས་པ་ཡིན་ཏེ། སེམས་ཀྱི་རང་བཞིན་འོད་གསལ་བ་སྟེ། གཉིས་སྣང་གི་མུན་པས་དག་པའི་རང་རིག་རང་གསལ་འདི་ཡིན་ལ། ཁྱོད་ཀྱང་གཞི་དུས་ཀྱི་རང་རིག་གཉིས་སྣང་ནུབ་པ་ཅན་དེའི་བདག་ཉིད་དུ་དབྱེར་མེད་པར་ཐིམ་པའི་ཕྱིར། བདག་འཛིན་མ་རིག་པ་ཆོས་ཅན། ཁྱོད་སེམས་ཀྱི་རང་བཞིན་མ་ཡིན་ཏེ། སེམས་ཀྱི་རང་བཞིན་ནི་བཤད་མ་ཐག་པ་དེ་ཉིད་ཡིན་པ་ལས། ཁྱོད་བག་ཆགས་སོགས་ཀྱི་རྐྱེན་དབང་གིས་གཉིས་མེད་རང་རིག་འདི་ལས་ཕྱིན་ཅི་ལོག་ཏུ་གོལ་བ་སྟེ་བསྐྱོད་ནས། བདག་འཛིན་གཉིས་སྣང་ཅན་གྱི་རྣམ་པར་གློ་བུར་དུ་སྐྱེས་པའི་ཕྱིར། དཔེར་ན། ཐག་ཁྲར་སྦྲུལ་འཛིན་གྱི་རྟོག་པ་དང་དེ་ཉིད་ཐག་ཁྲར་འཛིན་པའི་ཤེས་པ་གཉིས་ཡུལ་དོན་དང་མཐུན་མི་མཐུན་གྱི་སྒོ་ནས་འཁྲུལ་མ་འཁྲུལ་དུ་འཇོག་པ་བཞིན་ནོ་ཞེས་འཆད་པ་ནི། འདི་ལས་ཏེ། རྐྱེན་གཞན་གྱིས་ནི་གོལ་འགྱུར་ཞིང་། །བཟློག་པ་ལ་ནི་རྐྱེན་ལ་ལྟོས། །མི་བརྟན་སྦྲུལ་གྱི་བློ་བཞིན་ནོ། །སེམས་ཀྱི་རང་བཞིན་འོད་གསལ་ཏེ། །དྲི་མ་རྣམས་ནི་གློ་བུར་བ། །ཞེས་པ་འདི་བྱུང་བ་ཡིན་ནོ། །ཡང་བདག་འཛིན་ཕྱིན་ཅི་ལོག་ཆོས་ཅན། ཁྱོད་བདག་མེད་རྟོགས་པའི་འཕགས་ལམ་ལ་གནོད་ནུས་པ་མིན་ཏེ། གཞི་དུས་ཀྱི་སེམས་རིག་གསལ་དེ་ནི་བདག་མེད་རྟོགས་པའི་མཉམ་བཞག་དེའི་ཕྱོགས་བཟུང་ནས། དེ་དང་དབྱེར་མེད་དུ་གྱུར་འདུག་པའི་ཕྱིར། ས་གཞི་གཤེར་བའི་རང་བཞིན་ལ་མེ་བཞག་པའི་ཚེ། མེ་དེས་ཁོ་རང་ལ་གནོད་བྱེད་ཀྱི་གཤེར་དེ་ལ་གནོད་པ་བྱེད་མི་ནུས་ཏེ། མཐའ་བསྐོར་གྱི་ས་གཞི་ཀུན་གཤེར་དེའི་ཕྱོགས་ན་གནས་པའི་ཕྱིར་ཞེས་པ་ལྟ་བུའོ། །ཞེས་འཆད་པ་ནི། ས་རློན་ལ་ནི་མེ་བཞིན་ནོ། །ཞེས་སོགས་དང་། བློ་ནི་དེ་ཕྱོགས་འཛིན་ཕྱིར་རོ། །ཞེས་སོགས་བྱུང་ངོ་། །མདོར་ན་སེམས་ཀྱི་ངོ་བོའམ་རང་བཞིན་ནི། །གཉིས་སྣང་ནུབ་པའི་རང་རིག་རང་གསལ་གཞི་ལམ་འབྲས་གསུམ་ཐམས་ཅད་དང་། རིགས་དྲུག་ཐམས་ཅད་ལ་ཡོད་པ། འགའ་ཞིག་གིས་བདེ་གཤེགས་སྙིང་པོ་དང་། ལ་ལས་དེའི་དགོངས་གཞིའི་མིང་བཏགས་ཤིང་། རིགས་པའི་གཞུང་ལ་གཉིས་སྟོང་གི་ཡེ་ཤེས་སུ་གྲགས་པ་འདི་ཉིད་ཡིན་པར་ཤེས་པར་བྱའོ། །དེ་ལྟ་ན་གཉིས་སྣང་ཐམས་ཅད་འཁྲུལ་པ་དང་། གཉིས་མེད་ཀྱི་ཡེ་ཤེས་གཅིག་པུ་མ་འཁྲུལ་བར་བློ་ཐག་ཆོད་དགོས་ལ། དེ་ལྟར་བློ་ཐག་ཆོད་ནས་ལེའུ་འདིའི་མཐར་ཐུག་བྱམས་པའི་གཞུང་དང་མཐུན་པར་ཁས་བླང་ནུས་ན། ཕྱོགས་འདི་ཅུང་ཟད་བདེ་བར་མངོན་མོད་ཀྱང་། །དེ་ལྟར་ཁས་བླང་མ་ནུས་པ་དེ་སྲིད་དུ་ནི། ཇི་སྐད་བཤད་པའི་སྐྱོན་དང་འཆད་པར་འགྱུར་བའི་སྐྱོན་ལས་གྲོལ་བའི་སྤོབས་པ་རྙེད་པར་མི་འགྱུར་བ་ཁོ་ན་ཡིན་ནོ། །མདོར་ན་འདིར་བདག་མེད་རྟོགས་པའི་འཕགས་ལམ་ལས་ཉམས་པ་མེད་པའི་སྒྲུབ་བྱེད་བཤད་པ་དང་། ཉམས་པར་ངེས་པའི་སློབ་པ་འཕགས་པའི་རྒྱུད་ཀྱི་སྤངས་རྟོགས་བཤད་པ་ནང་འགལ་བ་ལྟ་བུར་སྣང་ཞིང་། ཡུལ་ཅན་ཉན་མོངས་སྤོང་བ་ལ། ཡུལ་གྱི་གཙོ་བོ་དེ་སུན་འབྱིན་དགོས་པར་བཤད་པ་དང་། ཆགས་སྡང་རྨོངས་གསུམ་སྐྱེ་བའི་ཡུལ་སྡུག་མི་སྡུག་བར་མ་རྣམས་བདེན་གྲུབ་ཏུ་ཁས་ལེན་པ་ནང་འགལ་བ་ལྟ་བུར་སྣང་བ་རྣམས་ནི་དོགས་པའི་ཁ་རྒྱུན་ཡིན་ལ། རང་བཞིན་འོད་གསལ་ལ་འཕྲོས་པའི་དོགས་པའི་གཏིང་ནི་ད་དུང་ལོངས་པར་དཀའ་བ་ཉིད་དུ་གྱུར་ཏོ། །ཡང་སྐྱེ་སྲིད་དུ་སྐྱེ་བ་བླངས་པའི་གང་ཟག་གི་རྒྱུད་ཀྱི་དབང་པོ་གཟུགས་ཅན་ཆོས་ཅན། ཁྱོད་རང་གི་ཉེར་ལེན་དུ་གྱུར་པའི་སྐྱེས་བུའི་ལུས་ལས་སྐྱེས་པར་ཐལ། ཁྱོད་དེ་ལས་སྐྱེས་པ་དང་རང་གི་ཉེར་ལེན་དུ་གྱུར་པའི་སྐྱེས་བུའི་སེམས་ལས་སྐྱེས་པ་གང་རུང་གང་ཞིག ཕྱི་མ་མ་ཡིན་པའི་ཕྱིར། ཕྱི་མ་དེར་ཐལ། ཁྱོད་བེམ་པོ་ཡིན་པའི་ཕྱིར། འདོད་ན། ཤེས་བྱ་ཆོས་ཅན། ཤི་བའི་ལུས་ལ་དབང་པོ་གཟུགས་ཅན་གནས་པར་ཐལ། སྐྱེ་སྲིད་དུ་སྐྱེ་བ་བླངས་པའི་སྐྱེས་བུའི་རྒྱུད་ཀྱི་དབང་པོ་གཟུགས་ཅན་དེ་ཁོ་རང་གི་ཉེར་ལེན་སྐྱེས་བུའི་ལུས་ལས་སྐྱེས་པའི་ཕྱིར། ཁྱབ་པ་ཡོད་དེ། གལ་ཏེ་ལུས་ལས་དེ་སྐྱེས་ན། སྔ་མ་བཞིན་དུ་ཐལ་བར་འགྱུར། ཞེས་བཤད་པའི་ཕྱིར། ཡང་སྐྱེས་བུའི་རྒྱུད་ཀྱི་དབུགས་ཆོས་ཅན། ཁྱོད་རང་གི་ཉེར་ལེན་སྐྱེས་བུའི་ལུས་ལས་སྐྱེས་པར་ཐལ། དེ་ལས་སྐྱེས་པ་དང་། རང་གི་ཉེར་ལེན་སེམས་ལས་སྐྱེས་པ་གང་རུང་གང་ཞིག ཕྱི་མ་མ་ཡིན་པའི་ཕྱིར་ཏེ། བེམ་པོ་ཡིན་པའི་ཕྱིར། འདོད་ན། ཤི་བའི་ལུས་ལ་དབུགས་གནས་པར་ཐལ་ལོ། །ཁྱབ་པ་ཡོད་དེ། དེ་དག་ལ་ཡང་ཐལ་བ་མཚུངས། །ཞེས་བཤད་པའི་ཕྱིར་རོ། །དེ་བས་ན། སེམས་དང་དབང་པོ་གཟུགས་ཅན་དང་དབུགས་གསུམ་པོ་ཉེར་ལེན་ལུས་ལས་སྐྱེས་ན་ཤི་ལུས་ལ་དེ་གསུམ་གནས་པར་ཐལ་བའི་རིགས་པ་འདི་ནི་གཙོ་བོ་ཡིན་ཏེ། ཇི་སྐད་དུ། ལུས་ནི་གནས་པ་ཉིད་ན་སེམས། །བཟློག་པ་མེད་པར་ཐལ་བར་འགྱུར། །ཞེས་པས་ཐལ་བ་དང་པོ་བསྟན་ལ། དེ་དག་ལ་ཡང་ཐལ་བ་མཚུངས། །ཞེས་པ་གཉིས་པ་དང་། གལ་ཏེ་ལུས་ལས་དེ་སྐྱེས་ན། །ཞེས་པས་གསུམ་པ་བསྟན་པའི་ཕྱིར། །དེ་ལྟར་བཤད་པ་ན་གོང་གི་ཐལ་འགྱུར་གཉིས་པོ་ལ། གང་རུང་གང་ཞིག་ཅེས་པའི་རྟགས་དང་པོ་དེ་མ་གྲུབ་ཅེས་ལན་འདེབས་དགོས་ལ། དེའི་ཚེ་སེམས་དང་། དབང་པོ་དང་། དབུགས་གསུམ་པོ་ཉེར་ལེན་ཅི་ལྟ་བུ་ཞིག་ལས་སྐྱེ་སྙམ་ན། རང་རང་གི་རིགས་འདྲ་སྔ་མའི་ཉེར་ལེན་ལས་སྐྱེ་ཞེས་ཁས་བླངས་དགོས་ཏེ། སྐྱེ་བ་ཡོངས་སུ་ལེན་པ་ན། །འབྱུང་རྔུབ་དབང་པོ་བློ་དག་ནི། །རང་གི་རིགས་ལ་ལྟོས་མེད་ཅན། །ལུས་ཉིད་འབའ་ཞིག་ལས་སྐྱེ་ཡིན། །ཧ་ཅང་ཐལ་ཕྱིར་ཞེས་པའི་ཤུགས་ལ་རྟོགས་ནུས་པའི་ཕྱིར་ཞེས་བྱ་བ་ནི། གཞུང་དཀྱུས་ཀྱི་བརྡ་ཆད་སྐྱོང་བ་ལ་ཕན་པའི་གདམས་པ་ཡིན་ལ། འདི་ལ་མ་གོ་བའི་མ་བདེ་བ་འདི་ལྟར་འབྱུང་སྟེ། གཟུགས་མེད་ཁམས་ནས་འདོད་པའི་བར་སྲིད་དུ་སྐྱེས་མ་ཐག་པའི་གང་ཟག་གི་རྒྱུད་ཀྱི་དབུགས་དེ། ཁོ་རང་གི་ཉེར་ལེན་ལས་སྐྱེས་པར་ཐལ། དེའི་རྒྱུད་ཀྱི་དབུགས་ཡོད་པ་གང་ཞིག སྐྱེ་བ་ཡོངས་སུ་ལེན་པ་ན། འབྱུང་རྔུབ་དབང་པོ་བློ་དག་ནི། ཞེས་སོགས་ཀྱི་གཞུང་དོན་གྲུབ་པའི་ཕྱིར། འདོད་ན། འདོད་པའི་བར་སྲིད་དུ་སྐྱེ་བ་ལེན་ཁ་མའི་གཟུགས་མེད་ཁམས་པའི་རྒྱུད་ཀྱི་དབུགས་ཡོད་པར་ཐལ་ལོ། །ཁྱབ་པ་ཡོད་དེ། རང་རིས་སྔ་མ་རྒྱུ་ཉིད་ན། དང་པོ་འབྱུང་བར་མི་འགྱུར་ཏེ། །དེ་རྒྱུ་དེ་འདྲ་ཡོད་མ་ཡིན། །ཞེས་པའི་གཞུང་དོན་གྲུབ་པའི་ཕྱིར། གཞུང་དེས་ཅི་བསྟན་སྙམ་ན། སྐྱེས་བུའི་རྒྱུད་ཀྱི་དབུགས་དེ་རང་རིས་སྔ་མ་ལ་བརྟེན་ནས་སྐྱེས་ན། སྐྱེས་མ་ཐག་པའི་སྐྱེས་བུའི་རྒྱུད་ལ་དབུགས་མེད་པར་འགྱུར་ཏེ། དབུགས་རིས་འདྲ་ལས་སྐྱེ་དགོས་པ་གང་ཞིག སྐྱེས་མ་ཐག་པའི་གང་ཟག་གི་རྒྱུད་ཀྱི་དབུགས་ཀྱི་རིས་འདྲ་སྔ་མ་མེད་པའི་ཕྱིར། མ་གྲུབ་ན། འདིར་སྐྱེ་བའི་སྔོན་རོལ་དུ་དབུགས་ཡོད་པར་འགྱུར་བས་སྐྱེ་བ་སྔ་མ་གྲུབ་ཅེས་བསྟན་པ་ཡིན་ནོ། །གཟུགས་མེད་ཁམས་ནས་འདོད་པའི་བར་སྲིད་དུ་སྐྱེས་མ་ཐག་པའི་གང་ཟག་གི་རྒྱུད་ཀྱི་དབང་པོ་གཟུགས་ཅན་དེ། ཁོ་རང་གི་རིས་འདྲ་སྔ་མའི་ཉེར་ལེན་ལས་སྐྱེས་པར་ཐལ། དེ་ཡོད་པ་གང་ཞིག སྐྱེ་བ་ཡོངས་སུ་ལེན་པ་ན། ཞེས་སོགས་ཀྱི་གཞུང་དོན་གྲུབ་པའི་ཕྱིར། འདོད་ན། འདོད་པའི་བར་སྲིད་དུ་སྐྱེ་བ་ལེན་ཁ་མའི་གཟུགས་མེད་ཁམས་པའི་རྒྱུད་ཀྱི་དབང་པོ་གཟུགས་ཅན་ཡོད་པར་ཐལ་ལོ། །ཐལ་འགྱུར་གཉིས་པོ་དེའི་རྩ་བ་ལ་ཁྱབ་པ་ཡོད་དེ། གཟུགས་མེད་ནས་འདོད་པའི་བར་སྲིད་དུ་སྐྱེས་མ་ཐག་པའི་གང་ཟག་གི་རྒྱུད་ཀྱི་དབང་པོ་གཟུགས་ཅན་དང་དབུགས་རྣམས་རང་གི་རིས་འདྲ་ལས་སྐྱེ་བ་མིན་ན། ལུས་ཉིད་འབའ་ཞིག་ལས་སྐྱེ་མིན། །ཧ་ཅང་ཐལ་ཕྱིར་མཚམས་སྦྱོར་བར། །ཞེས་སོགས་ཀྱི་ཧ་ཅང་ཐལ་བ་འཕངས་པ་དེ་རང་ལ་འབྱུང་བའི་ཕྱིར་རོ། །ཇི་ལྟར་སྙམ་ན། ཕྱི་རོལ་གྱི་འབྱུང་བ་ཀུན་ཀྱང་དབང་པོ་གཟུགས་ཅན་དུ་འགྱུར་བ་གཅིག་སྲིད་པར་ཐལ། ཕྱི་རོལ་གྱི་འབྱུང་བ་དང་། གཟུགས་མེད་ནས་འདོད་པའི་བར་སྲིད་དུ་སྐྱེས་མ་ཐག་པའི་གང་ཟག་གི་རྒྱུད་ཀྱི་འབྱུང་བ་གཉིས་ཀ་དབང་པོ་གཟུགས་ཅན་སྔོན་དུ་མ་སོང་བར་མཚུངས་པ་གང་ཞིག དེའི་རྒྱུད་ཀྱི་འབྱུང་བ་དབང་པོ་གཟུགས་ཅན་དུ་འགྱུར་བའི་ཕྱིར་ཏེ། དེ་ཁོ་རང་གི་འབྲས་བུར་གྱུར་པའི་དབང་པོ་གཟུགས་ཅན་གྱི་ཉེར་ལེན་ཡོད་པའི་ཕྱིར་རོ། །རྩ་བ་ལ་ཁྱབ་པ་ཡོད་དེ། དེ་ཕྱིར་དབང་སོགས་རང་རིག་ལ། །ལྟོས་མེད་པར་ནི་འབྱུང་ཡིན་ན། །ཇི་ལྟར་གཅིག་ནི་ཡོངས་གྱུར་བཞིན། །ཀུན་འགྱུར་ཁྱད་པར་མེད་ཕྱིར་རོ། །ཞེས་བཤད་པའི་ཕྱིར་རོ། །གཞན་ཡང་ཉོན། ཚེ་འདི་ཉིད་ཀྱི་སྐྱེ་མཆེད་ལྔ། །ལུས་གཞན་སྐྱེས་པའི་རྒྱུ་ཉིད་ཡིན། །ཞེས་པའི་གཞུང་དོན་གྲུབ་པར་ཐལ། ཁྱོད་རང་གི་ཉེར་ལེན་དུ་གྱུར་པའི་ཚེ་སྔ་མའི་མིག་དབང་ལས་སྐྱེས་པར་ཐལ། ཁྱོད་བར་སྲིད་ཀྱི་རྒྱུད་ཀྱི་མིག་དབང་ཡིན་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པ་གང་ཞིག ཁྱོད་རང་གི་ཉེར་ལེན་དུ་གྱུར་པའི་ཚེ་སྔ་མའི་ལྕེའི་དབང་པོ་ལས་སྐྱེས་པར་ཐལ། ཁྱོད་བར་སྲིད་ཀྱི་རྒྱུད་ཀྱི་ལྕེ་དབང་ཡིན་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡང་ཡོད། རྣ་བའི་དབང་པོ་དང་། སྣའི་དབང་པོ་གཉིས་ལའང་དེ་ལྟ་བུའི་ཁྱབ་པ་ཡོད་པའི་ཕྱིར། དང་པོ་དེར་ཐལ། ཁྱོད་རང་ཉེར་ལེན་ཚེ་སྔ་མའི་མིག་དབང་ལས་སྐྱེ་བར་ཐལ། ཁྱོད་མངལ་སྐྱེས་ཀྱི་གང་ཟག་ཤི་འཕོས་མ་ཐག་པའི་བར་སྲིད་པའི་རྒྱུད་ཀྱི་མིག་དབང་ཡིན་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར། འཆི་སྲིད་ལ་གནས་བཞིན་པའི་མངལ་སྐྱེས་ཡིན་ན། མིག་དབང་དང་མི་ལྡན་པའི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན་མིག་དབང་ཐིམ་པའི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན་མིག་དབང་ནས་ལྕེ་དབང་གི་བར་བཞི་ཀ་ཐིམ་པའི་གང་ཟག་ཡིན་དགོས་པའི་ཕྱིར་ཏེ། མངལ་སྐྱེས་འཆི་བའི་ཚེ་དབང་པོ་ལྔ་རིམ་གྱི་ཐིམ་དགོས་པའི་ཕྱིར་ཏེ། དེ་སྐྱེ་བའི་ཚེ་དབང་པོ་ལྔ་རིམ་གྱི་གྲུབ་དགོས་པའི་ཕྱིར་རོ། །མདོར་ན་འཆི་བ་རིམ་ཅན་པ་གཞིར་བཞག་ལ། ཚེ་འདིའི་སྐྱེ་མཆེད་དང་པོ་བཞིས་ཕྱི་མའི་སྐྱེ་མཆེད་བཞིའི་ཉེར་ལེན་བྱེད་པ་གཏན་ནས་མི་སྲིད་པས། ཚེ་འདི་ཉིད་ཀྱི་སྐྱེ་མཆེད་ལྔ། ཞེས་སོགས་འཆི་བ་ཅིག་ཅར་བ་ཁོ་ནའི་དབང་དུ་བྱས་པ་ཡིན་ཞེས་འཆད་དམ་ལེགས་པར་དཔྱད་འཚལ་ལོ། །གཞན་ཡང་སྐྱེས་བུའི་ལུས་སེམས་གཉིས་པོ་གྲུབ་བདེ་རྫས་གཅིག་ཡིན་པར་ཐལ། དེ་གཉིས་དངོས་རྒྱུ་གཅིག་ལས་སྐྱེས་པའི་ཕྱིར་ཏེ། དེ་གཉིས་ཀྱི་དངོས་རྒྱུ་གཞི་མཐུན་ཡོད་པའི་ཕྱིར་ཏེ། སྐྱེས་བུའི་ལུས་ཀྱི་ཉེར་ལེན་དུ་གྱུར་པའི་བེམ་པོ་དེ། སྐྱེས་བུའི་ལུས་ཀྱི་ཉེར་ལེན་དང་། སྐྱེས་བུའི་སེམས་ཀྱི་ལྷན་ཅིག་བྱེད་རྐྱེན་གྱི་གཞི་མཐུན་གང་ཞིག སྐྱེས་བུའི་སེམས་ཀྱི་ཉེར་ལེན་དུ་གྱུར་པའི་ཤེས་པ་དེ་སྐྱེས་བུའི་སེམས་ཀྱི་ཉེར་ལེན་དང་། སྐྱེས་བུའི་ལུས་ཀྱི་ལྷན་ཅིག་བྱེད་པའི་རྐྱེན་གྱི་གཞི་མཐུན་ཡིན་པའི་ཕྱིར། རྟགས་གཉིས་ཀ་དེར་ཐལ། དེ་རྒྱུ་ལྷན་ཅིག་བྱས་པ་ལས། །སྐྱེ་བའི་འབྲས་བུ་ལྷན་ཅིག་གནས། །མེ་དང་ཟངས་མའི་ཞུ་ཉིད་བཞིན། །ཞེས་བཤད་པའི་ཕྱིར། གཞུང་དེའི་དངོས་བསྟན་ནི། སྐྱེས་བུའི་ལུས་སེམས་གཉིས་ཉེར་ལེན་དང་ཉེར་ལེན་ཅན་གྱི་རྒྱུ་འབྲས་མིན་ཀྱང་ལྷན་ཅིག་གནས་པའི་རྒྱུ་མཚན་ཡོད་དེ། གཉིས་པོ་དེ་གཅིག་གི་ཉེར་ལེན་གྱིས་ཅིག་ཤོས་ཀྱི་ལྷན་ཅིག་བྱེད་རྐྱེན་བྱེད། ཅིག་ཤོས་ཀྱི་ཉེར་ལེན་གྱིས། གཅིག་གི་ལྷན་ཅིག་བྱེད་རྐྱེན་བྱས་ནས་གནས་པ་ཡིན་པའི་ཕྱིར། དཔེར་ན་མེས་སྲེག་བཞིན་པའི་ཟངས་ཀྱི་ཞུན་མ་དང་མེ་གཉིས་ཉེར་ལེན་ཅན་གྱི་རྒྱུ་འབྲས་མ་ཡིན་ཡང་། དེར་སྐབས་ཀྱི་མེའི་ཉེར་ལེན་གྱིས་ཟངས་ཞུན་དེའི་ལྷན་ཅིག་བྱེད་རྐྱེན་བྱས། ཅིག་ཤོས་ཀྱི་ཉེར་ལེན་དེས་མེ་དེའི་ལྷན་ཅིག་བྱེད་རྐྱེན་བྱས་ནས་ལྷན་ཅིག་ཏུ་གནས་པ་བཞིན་ཞེས་པའི་དོན་ནོ། །ཡང་དེ་གཉིས་གྲུབ་བདེ་རྫས་གཅིག་ཏུ་ཐལ། དེ་གཉིས་ལ་དངོས་རྒྱུ་ཚོགས་པ་གཅིག་ལ་རག་ལས་ཀྱི་འབྲེལ་བ་གྲུབ་པའི་ཕྱིར་ཏེ། རྒྱུ་གཅིག་ཕྱིར་ན་ལྷན་གཅིག་གནས། །དབང་བཞིན་གཟུགས་དང་རོ་བཞིན་ནོ། །ཞེས་བཤད་པའི་ཕྱིར། དེའི་དོན་ནི། ལུས་སེམས་གཉིས་ལྷན་དུ་གནས་པའི་རྒྱུ་མཚན་ཡོད་དེ། དེ་གཉིས་ལ་དངོས་རྒྱུ་ཚོགས་པ་གཅིག་ལ་རག་ལས་ཀྱི་འབྲེལ་བ་གྲུབ་པའི་ཕྱིར། དཔེར་ན་མིག་སོགས་དབང་པོ་ལྔ་ཉེར་ལེན་གྱི་རྒྱུ་འབྲས་མ་ཡིན་ཡང་དངོས་རྒྱུ་གཅིག་ལ་རག་ལུས་པའི་རྒྱུ་མཚན་གྱིས་ལུས་ལ་ལྷན་ཅིག་ཏུ་གནས་པ་བཞིན་དང་། བུ་རམ་ལྟ་བུའི་གོང་བུ་གཅིག་གི་རོ་གཟུགས་གཉིས་ཉེར་ལེན་ཅན་གྱི་རྒྱུ་འབྲས་མིན་ཡང་དངོས་རྒྱུ་གཅིག་ལ་རག་ལུས་པའི་རྒྱུ་མཚན་གྱིས་ལྷན་ཅིག་གནས་པ་བཞིན་ཞེས་པའི་དོན་ཡིན་ནོ། །ཐལ་འགྱུར་གཉིས་པོ་དེ་ལ་འདོད་ན། དེ་གཉིས་སྐྱེ་འགག་ཅིག་ཆར་བྱེད་པར་ཐལ། དེའི་ཕྱིར། འདོད་ན། ལུས་མེད་ཀྱི་སྐྱེས་བུ་ཡིན་ན་སེམས་མེད་ཀྱི་སྐྱེས་བུ་ཡིན་དགོས་པར་ཐལ་ལོ། །གལ་ཏེ་སྐྱེ་འགག་ཅིག་ཅར་བྱེད་པར་ཐལ་བ་ལ་མ་ཁྱབ་ན། སྐྱེས་བུའི་སེམས་ཆོས་ཅན། ཁྱོད་སྐྱེས་བུའི་ལུས་ཀྱི་ཉེར་ལེན་གྱི་རྗེས་སུ་འགྲོ་ལྡོག་བྱེད་པར་ཐལ། ཁྱོད་དེའི་དངོས་འབྲས་ཡིན་པའི་ཕྱིར་ཏེ། དེ་ཁྱོད་ཀྱི་དངོས་ཀྱི་བྱེད་རྐྱེན་ཡིན་པའི་ཕྱིར། འདོད་ན། དེ་ཆོས་ཅན། དེའི་ཉེར་ལེན་ལྡོག་ན་ཁྱོད་ལྡོག་པས་ཁྱབ་པ་ཡོད་པར་ཐལ། འདོད་པའི་ཕྱིར། འདོད་ན། ལུས་ཅན་མ་ཡིན་པའི་སྐྱེས་བུ་ཡིན་ན་སེམས་མེད་ཀྱི་སྐྱེས་བུ་ཡིན་དགོས་པར་ཐལ་ལོ། །ཞེས་པ་འདི་དོན་གྱིས་ཐོབ་བོ། །དེ་ལྟར་མ་ཡིན་པར་བདག་མེད་ཡིན་ན། སྐྱེས་བུའི་ལུས་ཡོད་པས་ཁྱབ་ཅེས་པ་ལྟ་བུའི་ཛ་ཐང་ལ་བསམ་ནས། སྐྱེས་བུའི་སེམས་དེ་དེའི་ལུས་ཀྱི་ཉེར་ལེན་ལས་རྗེས་སུ་འགྲོ་ལྡོག་བྱེད་དེ། དེའི་ལུས་མེད་ན་དེའི་སེམས་མེད་པས་ཁྱབ་པའི་ཕྱིར། ཞེས་པ་ལྟ་བུ་ནི། འདིར་མཁས་པའི་བཞད་གད་ཀྱི་གནས་ཡིན་ཏེ། མིན་ན་ཉོན་ཅིག སྐྱེས་བུའི་ལུས་ཀྱིས་ཕན་བཏགས་པའི་སེམས་ཀྱི་རྒྱུན་ཕྱི་མ་ཆོས་ཅན། ཁྱོད་སྐྱེས་བུའི་ལུས་ཀྱི་རྗེས་སུ་འགྲོ་ལྡོག་བྱེད་པར་ཐལ། དེ་མེད་ན་ཁྱོད་མེད་དགོས་པའི་ཕྱིར་ཏེ། སྐྱེས་བུའི་ལུས་མེད་ན་རི་བོང་རྭ་ཡིན་དགོས་པའི་ཕྱིར། འདོད་ན། མི་བྱེད་པར་ཐལ། འགའ་ཞིག་ཚེ་ན་སེམས་རྒྱུན་ལ། །ཕན་འདོགས་བྱེད་པ་ཡིན་བླ་སྟེ། །དེ་ཙམ་གྱིས་ནི་ལྡོག་མ་ཡིན། །བུམ་སོགས་ལ་ནི་མེ་སོགས་བཞིན། །ཞེས་བཤད་པའི་ཕྱིར། ལུང་དེའི་དོན་ནི། འདོད་གཟུགས་སུ་སྐྱེས་པ་ལྟ་བུ་དུས་འགའ་ཞིག་ཚེ། ལུས་ཀྱིས་སེམས་ཀྱི་རྒྱུན་ཕྱི་མ་ལ་ཕན་འདོགས་པ་ཡོད་ཀྱང་ཉེར་ལེན་གྱི་རྒྱུ་མི་བྱེད་པས། སྐྱེས་བུའི་ལུས་ལྡོག་ན་སེམས་རྒྱུན་ཕྱི་མ་དེ་བཟློག་པའི་ཁྱབ་པ་མེད་དེ། དཔེར་ན་བུམ་པ་མེས་བསྲེགས་ཏེ་སོ་གཏོང་བའི་ཚེ། བུམ་པ་སྲ་བའི་ཆ་དང་དམར་བའི་ཆ་སོགས་ལ་མེ་སྔ་མས་ཕན་བཏགས་པ་སྲིད་ཀྱང་། དེ་དག་མེ་སྔ་མ་དེའི་ཉེར་ལེན་གྱི་འབྲས་བུ་ཡིན་པས། མེ་སྔ་མ་ལོག་ན། བུམ་པའི་དམར་བའི་ཆ་སོགས་ལྡོག་པས་མ་ཁྱབ་པ་བཞིན་ཞེས་པའི་དོན་ཡིན་ནོ། །དེ་བས་ན་ཆོས་ཀྱི་གྲགས་པས། བརྒྱུད་པའི་རྒྱུ་འབྲས་དང་ལྷན་ཅིག་བྱེད་པའི་རྒྱུ་འབྲས་ཙམ་ལ། རྗེས་སུ་འགྲོ་ལྡོག་མ་འཁྲུལ་བ་མི་དགོས་ཤིང་། ཉེར་ལེན་གྱི་རྒྱུ་འབྲས་ལ་དགོས་པར་ཞལ་གྱིས་བཞེས་པ་འདྲ་སྙམ་མོ། །འོན་ཀྱང་དཀའ་བའི་གནད་ལས་གྲོལ་བའི་གདེང་ད་དུང་རྙེད་པར་མ་གྱུར་པས་དཔྱད་འཚལ་ལོ། །རྩ་བ་གྲུབ་བདེ་རྫས་གཅིག་ཡིན་པར་མ་ཁྱབ་ན། དེ་ལ་ཁྱབ་པ་ཡོད་པར་ཐལ། ས་པཎྜི་ཏས། རྒྱུ་དང་ཤེས་པའི་དབྱེ་བ་ཡིས། །ཐ་དད་ཐ་དད་མིན་བཞག་བྱེད། །ཅེས་བཤད་པའི་ཕྱིར་རོ། །ལུང་དེའི་དོན་ནི། དངོས་རྒྱུ་གཅིག་ལས་སྐྱེས་པའི་ཆོས་གཉིས་ལ་རྫས་གཅིག་དང་། དངོས་རྒྱུ་ཐ་དད་ལས་སྐྱེས་པའི་ཆོས་གཉིས་ལ་རྫས་ཐ་དད་དུ་འཇོག་ཅིང་རྟོག་པ་ལ་ལྡོག་པ་གཅིག་ཏུ་འཆར་བ་ལ་ལྡོག་པ་གཅིག་དང་། ཐ་དད་དུ་འཆར་བ་ལ་ལྡོག་པ་ཐ་དད་དུ་འཇོག་ཅེས་པའི་དོན་ཡིན་ནོ། །ཞིབ་ཏུ་དཔྱད་ན། གྲུབ་བདེ་རྫས་གཅིག་དང་རྫས་གཅིག་ལ་ཡང་ཁྱབ་ཆེ་ཆུང་གི་དབྱེ་བ་ཅུང་ཟད་ཡོད་དེ། གྲུབ་ཅེས་པས་སྐྱེ་བ་དང་། བདེ་ཞེས་པས་གནས་པ་དང་། ཤུགས་ལ་འགག་པ་ཡང་ཐོན་པས་གྲུབ་བདེ་རྫས་གཅིག་ལ་སྐྱེ་འགག་གནས་གསུམ་དུས་མཉམ་དུ་བྱེད་དགོས་པའི་ཕྱིར་སྙམ་མོ། །དེ་བས་ན་རང་ལུགས་ལ་ཡང་ལུས་སེམས་རྫས་གཅིག་ཏུ་ཁས་ལེན་དགོས་པ་ལྟ་བུར་སྣང་བ་འདི་དཔྱད་པའི་གནས་ཡིན་པས་དཔྱད་འཚལ་ལོ། །དེས་ན་ཁོ་བོ་ནི། དངོས་རྒྱུ་གཅིག་ལས་སྐྱེས་པ་ལ་རྫས་གཅིག་ཡིན་པས་མ་ཁྱབ་པ་འདི་སེམས་ཏེ། ཁྱབ་ན་ཧ་ཅང་ཐལ་བའི་ཕྱིར། ཇི་ལྟར་སྙམ་ན། གཟུགས་སྐད་ཅིག་མ་གསུམ་པ་དང་། གཟུགས་འཛིན་དབང་མངོན་སྐད་ཅིག་མ་གཉིས་པ་ཡང་རྫས་གཅིག་ཏུ་ཐལ། གཟུགས་སྐད་ཅིག་མ་གཉིས་པ་དེ་དེ་གཉིས་ཀྱི་དངོས་རྒྱུ་ཡིན་པའི་ཕྱིར་ཏེ། གཟུགས་སྐད་ཅིག་མ་གཉིས་པའི་ཉེར་ལེན་དང་། གཟུགས་འཛིན་དབང་མངོན་སྐད་ཅིག་མ་གཉིས་པའི་ལྷན་ཅིག་བྱེད་རྐྱེན་ཡིན་པའི་ཕྱིར། གཞན་ཡང་བུ་རམ་གྱི་རོ་གཟུགས་ད་ལྟར་བ་གཉིས་ཀྱང་རྫས་གཅིག་ཏུ་ཐལ། དེ་གཉིས་དངོས་རྒྱུ་གཅིག་ལས་སྐྱེས་པའི་ཕྱིར་ཏེ། དངོས་རྒྱུ་ཚོགས་པ་གཅིག་ལ་རག་ལས་ཀྱི་འབྲེལ་བ་གྲུབ་པའི་ཕྱིར། འདོད་ན། དེ་གཉིས་ལ་བདག་གཅིག་གི་འབྲེལ་པ་གྲུབ་པར་ཐལ་ལོ། །དེས་ན་ལུས་སེམས་གཉིས་དངོས་རྒྱུ་གཅིག་ལས་སྐྱེས་ཀྱང་རྫས་གཅིག་ཡིན་པར་ཐལ་བའི་དོགས་པ་འདིས་ཆོད་པ་ཡིན་མོད། ལུས་སེམས་གཉིས་དངོས་རྒྱུ་གཅིག་ལས་སྐྱེ་མི་སྐྱེ་གཉིས་ད་དུང་དཔྱད་དགོས་རྒྱུར་སྣང་སྟེ། དེ་ཡི་ཤེས་པས་ཕན་ཐོགས་ཕྱིར། །ཡིད་ནི་ལུས་ལ་བརྟེན་པར་བཤད། །ཅེས་པ་དང་། དེ་ལས་ཀྱང་འདི་ཁྱད་འགྱུར་མོད། །སེམས་ལ་ཕན་འདོགས་མེད་པ་མིན། །ཞེས་པའི་རྩོད་ལན་ལ་བལྟས་ན། ལུས་སེམས་གཉིས་དངོས་རྒྱུ་གཅིག་ལས་མི་སྐྱེ་བ་ལྟ་བུར་བསྟན་འདུག་པའི་ཕྱིར་དང་། རྒྱུ་གཅིག་ཕྱིར་ན་ལྷན་ཅིག་གནས། །ཞེས་དང་། དེ་རྒྱུ་ལྷན་ཅིག་བྱེད་པ་ལས། །ཞེས་སོགས་ཀྱི་རྩོད་ལན་ལ་བལྟས་ན་ལུས་སེམས་གཉིས་དངོས་རྒྱུ་གཅིག་ལས་སྐྱེ་བར་བསྟན་འདུག་པའི་ཕྱིར་རོ། །ཇི་ལྟར་སྙམ་ན་གཞུང་ཕྱི་མ་གཉིས་ཀྱི་དོན་ནི་བཤད་ཟིན་ལ། སྔ་མ་གཉིས་ཀྱི་དོན་ནི་འདི་ལྟར་ཡིན་ཏེ། རྐང་པ་དང་པོ་གཉིས་ཀྱི་རྩོད་པ་ནི། ལུས་སེམས་ཀྱི་ཉེར་ལེན་མིན་ན། ལུས་དང་སེམས་དག་ནི་ཕན་ཚུན་རྗེས་སུ་བྱེད་པའོ་ཞེས་པ་དང་འགལ་ལོ་ཞེས་སྨྲས་པ་ཡིན་ལ། དེའི་ལན་ལ། ལུང་དེས་ཡིད་ཀྱི་རྣམ་ཤེས་ལུས་ལ་དངོས་སུ་བརྟེན་པར་བཤད་པ་མ་ཡིན་གྱི་ལུས་དེས་ལུས་ཤེས་དངོས་སུ་བསྐྱེད། ལུས་ཤེས་དེས་ཡིད་ཀྱི་རྣམ་ཤེས་དངོས་སུ་བསྐྱེད་པས། སེམས་ལུས་ལ་བརྒྱུད་ནས་བརྟེན་པར་བཤད་པའི་ཕྱིར་ཞེས་པ་འདི་ཡིན་ལ། གཞན་དུ་ལུས་ཀྱིས་དྲུག་པ་ཡིད་ཤེས་ཀྱི་དངོས་ཀྱི་རྒྱུ་བྱེད་པ་ཡོད་ན་ལུང་དེས་ཡིད་ཤེས་ཀྱི་བྱེད་རྐྱེན་དུ་གྱུར་པའི་ལུས་ཡོད་པར་སྟོན་གྱི་ཉེར་ལེན་དུ་གྱུར་པའི་ལུས་ཡོད་པར་མི་སྟོན་ཞེས་བཤད་པས་ཆོག་པའི་ཕྱིར་སྙམ་ལ། རྐང་པ་རྗེས་མ་གཉིས་ཀྱི་རྩོད་པ་ནི། དེའི་གོང་དེར། ལུས་ཀྱི་ཕུལ་བྱུང་འགྲིབ་མེད་པར། །བློ་ཡི་བྱེད་པའི་ཁྱད་པར་གྱིས། །ཤེས་རབ་ལ་སོགས་ཕུལ་བྱུང་དང་། །འགྲིབ་པ་དག་ཏུ་འགྱུར་བ་ཡིན། །ཞེས་ཡིད་ཤེས་འཁོར་གྱི་ཤེས་རབ་སོགས་རང་གི་ཉེར་ལེན་ལུས་ཉེར་ལེན་བློ་འགྲིབ་ཀྱི་རྗེས་སུ་འགྲོ་ལྡོག་བྱེད་ཀྱི་ལུས་ཀྱི་རྗེས་སུ་འགྲོ་ལྡོག་མི་བྱེད་ནི་ཞེས་བཤད་པ་ལ། འོ་ན་བཅུད་ལེན་གྱི་སྦྱོར་བ་སོགས་ཀྱིས་ལུས་རྒྱས་པ་ལས་ཀྱང་ཤེས་རབ་སོགས་ཁྱད་པར་དུ་འགྱུར་བ་ཡོད་པ་མིན་ནམ་ཞེས་རྩོད་པའི་ཚེ། དེའི་ལན་ལ། དེའི་ཚེའང་ལུས་དེས་ལུས་ཤེས་ལ་དངོས་སུ་ཕན་མ་བཏགས་པར་ཡིད་ཤེས་འཁོར་གྱི་ཤེས་རབ་ལ་ཕན་དངོས་སུ་འདོགས་ནུས་པ་མིན་པས་བརྒྱུད་ནས་ཕན་འདོགས་པ་ཡིན་ཏེ། བཅུད་ལེན་སོགས་ཀྱིས་ལུས་དབང་རྒྱས། ལུས་དབང་དེས་ལུས་ཤེས་བསྐྱེད། ལུས་ཤེས་དེས་ཡིད་ཤེས་འཁོར་གྱི་ཤེས་རབ་སོགས་བསྐྱེད་པའི་ཕྱིར་ཞེས་པ་འདི་ཡིན་ལ། གཞན་དུ་ཡིད་ལ་ཕན་དངོས་སུ་འདོགས་པའི་ལུས་ཡོད་ན། བཅུད་ལེན་གྱི་ལུས་རྒྱས་པའི་ཚེའང་ལུས་ཀྱིས་ཡིད་ཤེས་ཀྱི་འཁོར་གྱི་ཤེས་རབ་སོགས་ཀྱི་ལྷན་ཅིག་བྱེད་རྐྱེན་ཙམ་བྱེད་ཀྱི་ཉེར་ལེན་མི་བྱེད་ཅེས་ལན་སྨྲས་པས་ཆོག་པའི་ཕྱིར་སྙམ་མོ།། །།མངྒ་ལཾ།། །།